Broj: 711-I-880-M-207/22-02-17

Zagreb, 29. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Vladimire Križaj-Grabant, ravnateljice Zavoda za hitnu medicinu Međimurske županije,** za davanjem mišljenja Povjerenstva, na 169. sjednici, održanoj 29. travnja 2022., daje sljedeće:

**MIŠLJENJE**

1. **Obveznica Vladimira Križaj-Grabant, ravnateljica Zavoda za hitnu medicinu Međimurske županije, ne može uz plaću za obnašanje ove javne dužnosti primati i božićnicu, regres, dar za dijete i druge dodatne naknade za poslove obnašanja javne dužnosti zabranjene odredbom članka 7. točke d) ZSSI/21-a.**
2. **Ukoliko bi obveznica, uz navedenu dužnost ravnatelja, u istoj zdravstvenoj ustanovi povremeno obavljala poslove voditelja Odjela pravnih, kadrovskih, općih i tehničkih poslove te bi isto bilo navedeno u njenom ugovoru o radu, mogla bi temeljem njihova obavljanja ostvarivati primitke iz točke I. izreke, jer se ne bi radilo o zabranjenoj dodatnoj naknadi za poslove obnašanja javne dužnosti.**

Obrazloženje

Zahtjev za davanjem mišljenja Povjerenstva podnijela je Vladimira Križaj-Grabant, ravnateljica Zavoda za hitnu medicinu Međimurske županije. U knjigama ulazne pošte Povjerenstva zahtjev je zaprimljen 19. travnja 2022. pod poslovnim brojem 711-U-4207-M-207/22-01-3, povodom kojeg se vodi predmet broj M-207/22.

Člankom 3. stavkom 1. podstavkom 65. ZSSI/21-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona, stoga je Vladimira Križaj-Grabant povodom obnašanja dužnosti ravnateljica Zavoda za hitnu medicinu Međimurske županije, kojem je jedini osnivač Međimurska županija, zakonska obveznica.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznica navodi da uz poslove ravnatelja navedene zdravstvene ustanove obavlja i poslove voditelja Odjela pravnih, kadrovskih, općih i tehničkih poslova te traži mišljenje Povjerenstva može li s tog osnova ostvarivati druge primitke, kao što isplate božićnice, regresa za godišnji odmor, dara za dijete, s obzirom da se iste ne može primiti povodom obnašanja dužnosti ravnateljice, na što je ukazano Smjernicom Povjerenstva od 31. siječnja 2022.

Zahtjevu je priložen Aneks broj IX. Ugovora ravnateljice Zavoda za hitnu medicinu Međimurske županije od 31. siječnja 2020., kojim se utvrđuje da obveznica, uz obavljanje uz obavljanje poslova ravnatelja ustanove, obavlja i poslova voditelja Odjela pravnih, kadrovskih, općih i tehničkih poslova.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Navedene zakonske odredbe obvezuju sve zakonske obveznike pa tako i u pogledu zabrane primitka dodatne naknade za poslove obnašanja javnih dužnosti, neovisno o tome koju dužnost iz članka 3. stavaka 1. ili 2. ZSSI/21-a obnašaju.

U konkretnom je slučaju Vladimira Križaj-Grabant prije imenovanja na dužnost ravnateljice Zavoda za hitnu medicinu Međimurske županije bila zaposlena na radnom mjestu voditelja Odjela pravnih, kadrovskih, općih i tehničkih poslova te je nakon imenovanja uz obnašanje ove dužnosti nastavila obavljati poslove voditelja.

Obveznica Vladimira Križaj-Grabant ne može uz plaću za obnašanje javne dužnosti ravnateljice Zavodu za hitnu medicinu Međimurske županije primati i božićnicu, regres, i dar za dijete, jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI-a.

Međutim, ako bi obveznica uz dužnost ravnateljice povremeno u istoj zdravstvenoj ustanovi obavljala druge poslove kao što su poslovi voditelja Odjela pravnih, kadrovskih, općih i tehničkih poslova, uz uvjet da je isto navedeno u njenom ugovoru o radu,mogla bi temeljem obavljanja ovog posla primiti navedene naknade, jer u tom slučaju one ne bi bile primljene povodom obnašanja dužnosti ravnateljice, već za obavljanje tih drugih poslova, slijedom čega se ne bi radilo o dodatnoj naknadi za poslove obnašanja javne dužnosti.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznici, elektroničkim putem
2. Objava na internetskoj stranici Povjerenstva
3. Pismohrana